Nõukogu direktiiv 92/36/EMÜ,

29. aprill 1992,

millega muudetakse hobuslaste liikumist ja kolmandatest riikidest importimist reguleerivaid loomatervishoiunõudeid käsitlevat direktiivi 90/426/EMÜ hobuste Aafrika katku osas

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 43,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades, et:

direktiivis 90/426/EMÜ [4] sätestatakse hobuslaste liikumist ja kolmandatest riikidest importimist reguleerivad loomatervishoiunõuded; kõnealuses direktiivis sätestatakse hobuste Aafrika katkuga nakatunud territooriumi piirid ja nende liikmesriikide suhtes kohaldatavad eeskirjad, mis ei ole kõnealusest haigusest vabad;

direktiivis 92/35/EMÜ [5] on sätestatud kontrollieeskirjad; sellest tulenevalt tuleb direktiivi 90/426/EMÜ kõnealuste sätete arvessevõtmiseks muuta,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 90/426/EMÜ artikkel 5 asendatakse järgmisega:

"Artikkel 5

1. Liikmesriik, mis ei ole vaba hobuste Aafrika katkust artikli 2 punktis f määratletud tähenduses, võib lähetada hobuslasi oma territooriumi sellest osast, mida käsitatakse nakatununa käesoleva artikli lõikes 2 määratletud tähenduses, üksnes käesoleva artikli lõikes 3 sätestatud tingimustel.

2. a) Liikmesriigi territooriumi osa käsitatakse hobuste Aafrika katku nakatununa, kui:

- kliinilised, seroloogilised (vaktsineerimata loomade puhul) ja/või epidemioloogilised tunnused näitavad, et kahe viimase aasta jooksul on esinenud hobuste Aafrika katku, või

- viimase 12 kuu jooksul on loomi vaktsineeritud hobuste Aafrika katku vastu.

b) Territooriumi osa, mida käsitatakse hobuste Aafrika katku nakatununa, peab hõlmama vähemalt:

- nakkuskolde ümber asuvat ohustatud tsooni raadiusega vähemalt 100 km,

- ohustatud tsooni ümber paiknevat vähemalt 50 km järelevalvetsooni, kus viimase 12 kuu jooksul ei ole vaktsineeritud ühtegi looma.

c) Punktides a ja b osutatud territooriume ja tsoone käsitlevate tõrjemeetmete kontrollimise eeskirjad ja vastavad erandid on määratud kindlaks direktiivis 92/35/EMÜ. [6]

d) Kõik ohustatud tsoonis asuvad vaktsineeritud hobuslased tuleb registreerida ja identifitseerida vastavalt direktiivi 92/35/EMÜ artikli 6 lõikele 1.

Identifitseerimisdokumendis ja/või veterinaarsertifikaadis peab olema selge viide sellisele vaktsineerimisele.

3. Liikmesriik võib lõike 2 punktis b osutatud territooriumilt lähetada üksnes hobuslasi, kes vastavad järgmistele nõuetele:

a) hobuslasi võib lähetada aasta jooksul üksnes teatavatel artiklis 25 sätestatud korras kindlaksmääratavatel ajavahemikel, võttes arvesse vektorputukate aktiivsust;

b) hobuslastel ei tohi olla artikli 4 lõikes 1 osutatud kontrolli päeval hobuste Aafrika katku kliinilisi tunnuseid;

c) - kui hobuslasi ei ole vaktsineeritud hobuste Aafrika katku vastu, peab nendega kahel korral olema tehtud hobuste Aafrika katku suhtes D lisas kirjeldatud komplemendi sidumise test, mis on andnud negatiivse reaktsiooni, nii et kahe testi vahele jääks 21—30 päeva, kusjuures teine test peab olema tehtud lähetamisele eelneva kümne päeva jooksul,

- kui hobuslased on vaktsineeritud, ei tohi vaktsineerimine olla toimunud viimase kahe kuu jooksul ning loomadega peavad olema tehtud D lisas kirjeldatud komplemendi sidumise testid eespool nimetatud vahega, ilma et registreeritaks antikehade arvu suurenemist. Artiklis 24 sätestatud korras ja pärast arvamuse saamist veterinaaria teaduskomiteelt võib komisjon tunnustada teisi järelevalvemeetodeid;

d) hobuslasi tuleb hoida karantiinilaudas vähemalt 40 päeva enne lähetamist;

e) hobuslasi tuleb kaitsta vektorputukate eest karantiini ajal ning karantiinilaudast lähetuskohta transportimise ajal."

Artikkel 2

Käesoleva direktiivi kohaldamisel jätkatakse komisjoni otsuste 90/552/EMÜ, [7] 90/553/EMÜ, [8] 91/93/EMÜ, [9] ja 92/101/EMÜ, [10] kohaldamist.

Eespool nimetatud otsuseid võib direktiivi 92/35/EMÜ artiklis 19 sätestatud korras muuta, pidades silmas nende rakendusala kohandamist käesoleva direktiivi sätetega või nende hilisemat kohandamist teaduse ja tehnika arenguga.

Artikkel 3

Liikmesriigid jõustavad käesoleva direktiivi täitmiseks vajalikud õigusnormid hiljemalt 31. detsembril 1992. Liikmesriigid teatavad sellest viivitamata komisjonile.

Kui liikmesriigid need õigusnormid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Viitamise vormi kehtestavad liikmesriigid.

Artikkel 4

Käesolev direktiiv on adresseeritud liikmesriikidele.

Luxembourg, 29. aprill 1992

Nõukogu nimel

eesistuja

Arlindo Marques Cunha

[1] EÜT C 312, 3.12.1991, lk 17.

[2] Arvamus on esitatud 10. aprillil 1992 (Euroopa Ühenduste Teatajas seni avaldamata).

[3] Arvamus on esitatud 22. aprillil 1992 (Euroopa Ühenduste Teatajas seni avaldamata).

[4] EÜT L 224, 18.8.1990, lk 42.

[5] EÜT L 157, 10.6.1992, lk 19.

[6] EÜT L 157, 10.6.1992, lk 19.

[7] Komisjoni 9. novembri 1990. aasta otsus 90/552/EMÜ, milles määratakse kindlaks hobuste Aafrika katkuga nakatatud territooriumi piirid (EÜT L 313, 13.11.1990, lk 38). Otsust on muudetud otsusega 91/645/EMÜ (EÜT L 349, 18.12.1991, lk 43).

[8] Komisjoni 9. novembri 1990. aasta otsus 90/553/EMÜ, millega kehtestatakse hobuste Aafrika katku vastu vaktsineeritud hobuslaste identifitseerimistähis (EÜT L 313, 13.11.1990, lk 40).

[9] Komisjoni 11. veebruari 1991. aasta otsus 91/93/EMÜ milles määratakse kindlaks ajavahemik, millal Portugal võib aasta jooksul lähetada oma hobuste Aafrika katkuga nakatunud territooriumi osalt teatavaid hobuslasi (EÜT L 50, 23.2.1991, lk 27).

[10] Komisjoni 28. jaanuari 1992. aasta otsus 92/101/EMÜ milles määratakse kindlaks ajavahemik, millal Hispaania võib aasta jooksul lähetada oma hobuste Aafrika katkuga nakatunud territooriumi osalt teatavaid hobuslasi (EÜT L 39, 15.2.1992, lk 46).

--------------------------------------------------